Líðan nemenda í skólanum og verðið á matnum í mötuneytinu var meðal þess sem nemendur ræddu á skólafundi . Fundurinn er vettvangur nemenda til að ræða hagsmunamál sín og koma með ábendingar um breytingar sem þeir telja æskilegar . Að þessu sinni var , auk þess sem að framan var nefnt , rætt um nýnemadaginn fyrr í haust og skipulag í skólastofum , einkum í Brimnesi , þar sem uppröðun var breytt frá síðasta skólaári . Samkvæmt lögum um framhaldsskóla á að halda skólafund að minnsta kosti einu sinni á ári og eiga starfsmenn og fulltrúar nemenda rétt til setu þar samkvæmt nánari ákvörðun skólameistara . Í MTR hefur verið litið svo á að allir nemendur ættu rétt til að sitja fundinn og þeir hafa verið hvattir til að gera það . Sjálfsmatsteymi skólans fjallar um niðurstöður einstakra hópa og kynnir þær fyrir stjórnendum , skólanefnd og starfsmönnum skólans .